14.

pabrėžia, jog siekiant, kad LPS iš tiesų atitiktų ES interesus, į derybinius nurodymus turėtų būti įtraukti šie aspektai: i) vienodos sąlygos turi būti užtikrintos tvirtais įsipareigojimais ir vykdytinomis nuostatomis dėl konkurencijos ir valstybės pagalbos, atitinkamų mokesčių klausimų (įskaitant kovą su mokesčių slėpimu, vengimu ir pinigų plovimu), visapusiško socialinių ir darbo standartų (įskaitant lygiaverčio lygio apsaugą ir apsaugos priemones nuo socialinio dempingo) laikymosi, aplinkos apsaugos ir su klimato kaita susijusių standartų, Jungtinių Tautų darnaus vystymosi tikslų propagavimo, aukšto lygio vartotojų apsaugos ir darnaus vystymosi; nuostatomis turėtų būti užtikrinta, kad standartai nebūtų sumažinti, o abi šalys būtų įgaliotos ilgainiui keisti įsipareigojimus, kad būtų nustatyti aukštesni standartai arba įtrauktos papildomos sritys; siekiant dinamiško suderinimo, įsipareigojimai ir nuostatos turėtų būti vykdomi taikant autonomines laikinąsias priemones, patikimą ginčų sprendimo mechanizmą ir teisių gynimo priemones; ii) abipusis susitarimas dėl abipusiai naudingo prekių, paslaugų, viešųjų pirkimų, profesinių kvalifikacijų pripažinimo ir, atitinkamais atvejais, tiesioginių užsienio investicijų patekimo į rinką, dėl kurio bus deramasi visapusiškai laikantis Pasaulio prekybos organizacijos (PPO) taisyklių; iii) abiejų šalių įsipareigojimas tarptautiniuose forumuose toliau bendradarbiauti siekiant tvirtomis taisyklėmis grindžiamos laisvos ir sąžiningos prekybos, kad būtų užtikrintas veiksmingas daugiašališkumas; iv) siekdama kuo didesnės prekybos prekėmis, Komisija turėtų įvertinti galimas kvotas ir tarifus pažeidžiamiausiems sektoriams, taip pat poreikį nustatyti apsaugos sąlygas, kad būtų apsaugotas ES bendrosios rinkos vientisumas; be to, pakartoja, kad, pavyzdžiui, maisto ir žemės ūkio produktų patekimas į bendrąją rinką priklauso nuo to, ar griežtai laikomasi visų ES teisės aktų ir standartų, ypač maisto saugos, genetiškai modifikuotų organizmų (GMO), pesticidų, geografinių nuorodų, gyvūnų gerovės, ženklinimo ir atsekamumo, sanitarijos ir fitosanitarijos (SFS) standartų, taip pat žmonių, gyvūnų ir augalų sveikatos srityse; v) kilmės taisyklės turėtų atitikti naujausius ES laisvosios prekybos susitarimus ir būti grindžiamos ES gamintojų interesais; šiuo ES ir Jungtinės Karalystės susitarimu reikėtų užtikrinti pagrindinius esamų ES ir trečiųjų šalių komercinių santykių principus ir vengti bet kokio piktnaudžiavimo užtikrinant nuoseklumą toliau trečiosioms šalims taikant suderintą tarifų ir kvotų sistemą bei prekių kilmės taisykles; vi) įsipareigojimai dėl antidempingo ir kompensacinių priemonių, kai tai reikalinga, galėtų viršyti PPO taisykles šioje srityje; vii) įsipareigojimai dėl paslaugų turėtų būti prisiimti siekiant užtikrinti tokį prekybos paslaugomis liberalizavimo lygį, kuris gerokai viršytų šalių PPO įsipareigojimus, remiantis naujausiais ES laisvosios prekybos susitarimais, kartu užtikrinant aukštą ES viešųjų paslaugų kokybę pagal SESV ir visų pirma Protokolą Nr. 26 dėl visuotinės svarbos paslaugų; be to, garso ir vaizdo paslaugoms neturėtų būti taikomos nuostatos, susijusios su liberalizavimu; pakartoja, kad pagal LPS paslaugų patekimas į rinką yra ribotas ir jam visada taikomos išimtys ir išlygos; turėtų būti įtraukti visi paslaugų teikimo būdai, įskaitant įsipareigojimus dėl fizinių asmenų judėjimo per sienas (4 paslaugų teikimo būdas) ir nuostatas, susijusias su ES taisyklėmis bei vienodo požiūrio į darbuotojus laikymusi ir profesinių kvalifikacijų pripažinimu; į susitarimus turėtų būti įtrauktos nuostatos dėl patekimo į rinką ir nacionalinis režimas pagal priimančiosios valstybės taisykles, siekiant užtikrinti, kad su ES paslaugų teikėjais būtų elgiamasi nediskriminuojant, be kita ko, ir įsisteigimo atžvilgiu; pagal naująją tvarką fiziniams asmenims turėtų būti leidžiama laikinai atvykti ir būti verslo tikslais siekiant teikti paslaugas; viii) turėtų būti sudarytos galimybės patekti į viešųjų pirkimų rinkas, neapsiribojant PPO viešųjų pirkimų susitarimo (VPS) įsipareigojimais, užtikrinant ES įmonėms galimybę patekti į strateginių sektorių rinką ir ES viešųjų pirkimų rinkų tam tikro laipsnio atvėrimą; ix) griežtos ir vykdytinos priemonės, apimančios intelektinės nuosavybės teisių, įskaitant geografines nuorodas (GN), pvz., autorių teisių ir gretutinių teisių, prekių ženklų, pripažinimą ir apsaugą, remiantis dabartine ir būsima ES teisine sistema; x) susitarime turėtų būti patvirtinta esamų geografinių nuorodų apsauga, kaip numatyta Susitarime dėl išstojimo, ir nustatytas būsimų geografinių nuorodų apsaugos mechanizmas, užtikrinant tokį patį apsaugos lygį, koks numatytas Susitarime dėl išstojimo; xi) turėtų būti įtrauktas plataus užmojo skyrius dėl prekybos ir lyčių lygybės; reikėtų atsižvelgti į Jungtinės Karalystės išstojimo iš ES pasekmes lyčių lygybei, be kita ko, užtikrinant vienodas sąlygas ES veiksmams, kuriais apsaugomas ir stiprinamas moterų vaidmuo ekonomikoje, pavyzdžiui, priemonėms, kuriomis kovojama su vyrų ir moterų darbo užmokesčio skirtumu; xii) visa apimantis skyrius apie labai mažų įmonių ir mažųjų bei vidutinių įmonių (MVĮ) poreikius ir interesus, susijusius su patekimo į rinką palengvinimu, įskaitant techninių standartų suderinamumą, tačiau tuo neapsiribojant bei supaprastintas muitinės procedūras, siekiant išsaugoti ir sukurti konkrečias verslo galimybes ir skatinti jų tarptautinimą; xiii) norint, kad prekybos susitarimas būtų išsamus, į jį turi būti įtrauktos nuostatos, kuriomis būtų užtikrintas tolesnis Jungtinės Karalystės ir ES reguliavimo derinimas ateityje; siekiant sudaryti palankesnes sąlygas prekybai, turėtų būti deramasi dėl kompleksinių reglamentavimo nuoseklumo ir netarifinių kliūčių taisyklių, atsižvelgiant į savanorišką bendradarbiavimo reguliavimo srityje pobūdį ir teisę reguliuoti atsižvelgiant į viešuosius interesus, kartu išsaugant reglamentavimo savarankiškumą ir parlamentines teises bei primenant, kad prekybos susitarimo nuostatos dėl bendradarbiavimo reguliavimo srityje negali visiškai atkartoti tokios pačios nevaržomos prekybos, kokia yra suteikiama narystės bendrojoje rinkoje; xiv) siekiant užtikrinti finansinį ir reglamentavimo stabilumą bei visapusišką ES reguliavimo tvarkos bei standartų laikymąsi ir jų taikymą, rizikos ribojimo išlyga ir tarpvalstybinių finansinių paslaugų teikimo apribojimai yra įprastas ES prekybos susitarimų bruožas ir turėtų būti įtraukti ir į šį susitarimą; xv) plataus užmojo nuostatomis, kuriomis sudaromos sąlygos plėtoti skaitmeninę prekybą, šalinti nepagrįstas prekybos elektroninėmis priemonėmis kliūtis ir užtikrinti atvirą, saugią ir patikimą internetinę aplinką įmonėms bei vartotojams, taip pat reglamentuoti tarpvalstybinius duomenų srautus, įskaitant tokius principus kaip sąžininga konkurencija ir plataus užmojo tarpvalstybinio duomenų perdavimo taisyklės, visapusiškai laikantis dabartinių ir būsimų ES duomenų apsaugos ir privatumo taisyklių ir nedarant joms poveikio; xvi) dėl laisvosios prekybos susitarimo (LPS) prekėms patekus į bendrąją rinką būtų vykdomos muitinės patikros ir atliekamas patvirtinimas, o tai turėtų įtakos pasaulinėms tiekimo grandinėms ir gamybos procesams; būtina stiprinti muitines tiek personalo, tiek techninės įrangos atžvilgiu, kad jos galėtų susidoroti su papildomomis užduotis; būsimų susitarimų veiklos procedūromis turi būti siekiama išsaugoti Sąjungos bendrosios prekių rinkos ir muitų sąjungos taisykles; todėl yra labai svarbu užtikrinti prekių atitiktį bendrosios rinkos taisyklėms; xvii) reglamentavimo suderinimas su gaminių rinkos priežiūra ir griežtais gaminių standartais turėtų būti esminė ir nepakeičiama bet kokio būsimo susitarimo su Jungtine Karalyste dalis, siekiant užtikrinti vienodas sąlygas ES įmonėms ir aukštą ES vartotojų apsaugos lygį; xviii) turi būti išsaugotas muitų sąjungos ir jos taisyklių bei procedūrų vientisumas; ES ir Jungtinė Karalystė turėtų laiku sudaryti veiksmingą darbinį susitarimą šioje srityje;